ตำนาน Kate Spade
เมื่อวันที่ 5 มิถุนายน 2018  ผู้ก่อตั้งแบรนด์กระเป๋า Kate Spade  ได้เสียชีวิตลงด้วยวัย 55 ปี  เรื่องราวของเธอเป็นอย่างไร ทำไมแบรนด์นี้ถึงเป็นที่นิยม  ลงทุนแมนจะเล่าให้ฟัง
7 มิ.ย. 2561

ตำนาน Kate Spade / โดย ลงทุนแมน
เมื่อวันที่ 5 มิถุนายน 2018
ผู้ก่อตั้งแบรนด์กระเป๋า Kate Spade
ได้เสียชีวิตลงด้วยวัย 55 ปี
เรื่องราวของเธอเป็นอย่างไร
ทำไมแบรนด์นี้ถึงเป็นที่นิยม
ลงทุนแมนจะเล่าให้ฟัง
Kate Brosnahan เกิดเมื่อปี 1962 ที่รัฐมิสซูรี สหรัฐอเมริกา
Kate ได้มีโอกาสทำงานที่ Mademoiselle ซึ่งเป็นนิตยสารของผู้หญิง ฝ่ายที่เธออยู่เป็นการเขียนเรื่องราวเกี่ยวกับเครื่องประดับ
หลังจากที่เธอออกจาก Mademoiselle ก็ทำให้เธอได้เรียนรู้และเห็นว่าตลาดกระเป๋าแฟชั่นยังมีช่องว่างที่เธอสามารถสร้างแบรนด์ของตัวเองขึ้นมาได้
ปี 1993 Kate และ สามีของเธอชื่อ Andy Spade ได้ก่อตั้งบริษัทขึ้น โดยใช้ชื่อว่า Kate Spade มีสินค้าหลักนั่นก็คือ กระเป๋า และยังมีสินค้าอื่นๆ ด้วย เช่น เครื่องประดับ รองเท้า เสื้อผ้า น้ำหอม
สินค้าของ Kate ได้รับความนิยม จนทำให้เธอสร้างแบรนด์ Kate Spade อย่างจริงจัง ร้านแรกที่เปิดอยู่ที่ย่านโซโห (SoHo) ในเมืองนิวยอร์ก และกิจการได้ขยายใหญ่ขึ้น
แต่แล้วเรื่องราวของร้าน Kate Spade ก็ได้ถูกเปลี่ยนมือไป
เมื่อปี 1999 Neiman Macus Group ได้เข้าซื้อหุ้น บริษัท Kate Spade เป็นจำนวน 56% และได้ซื้อหุ้นที่เหลืออีกครั้งในปี 2007 ต่อจาก Kate
โดยที่ Kate ให้เหตุผลในการขายหุ้นว่า ต้องการใช้เวลาอยู่กับลูกสาวของเธอ
และต่อมาเมื่อปี 2017 บริษัท Kate Spade ก็ได้มีการเปลี่ยนมือเจ้าของอีกครั้ง โดยคราวนี้เป็นบริษัทเจ้าของกระเป๋า Coach ที่เราคุ้นเคย
Coach ได้เข้าซื้อกิจการ Kate Spade ด้วยมูลค่าประมาณ 77,000 ล้านบาท
ที่น่าสนใจคือ แบรนด์กระเป๋านี้ก่อตั้งมา 24 ปี สามารถสร้างมูลค่ามากถึง 77,000 ล้านบาท
ซึ่ง Coach มองว่า กระเป๋าแบรนด์ Kate Spade นั้นยังสามารถขยายต่อไปได้ และจะเสริมให้บริษัท Coach เป็นผู้นำในแบรนด์ Modern Luxury
ในตอนนั้นที่สองบริษัทนี้รวมกัน Coach มียอดขาย 130,000 ล้านบาท และ Kate Spade มียอดขาย 44,000 ล้านบาท
ปัจจุบันทั่วโลกมีร้าน Coach 955 ร้าน และ Kate Spade 271 ร้าน
Coach และ Kate Spade เมื่อรวมกันแล้ว จะทำให้เกิด synergies ช่วยให้บริษัทสามารถเพิ่มประสิทธิภาพด้านการดำเนินการ และ ระบบสินค้าคงคลังอีกด้วย ที่น่าสนใจคือทั้งสองบริษัทนี้มีสำนักงานตั้งอยู่ในเมืองนิวยอร์กเหมือนกัน
ต่อมาวันที่ 31 ตุลาคม ปี 2017 บริษัท Coach ได้เปลี่ยนชื่อใหม่เป็นชื่อบริษัท Tapestry
รายได้ของบริษัท Tapestry หรือ Coach เดิม
ปี 2015 รายได้รวม 1.33 แสนล้านบาท กำไร 1.34 หมื่นล้านบาท
ปี 2016 รายได้รวม 1.43 แสนล้านบาท กำไร 1.47 หมื่นล้านบาท
ปี 2017 รายได้รวม 1.43 แสนล้านบาท กำไร 1.89 หมื่นล้านบาท
ถึงแม้ว่าตอนนี้คุณ Kate ได้จากโลกนี้ไปแล้ว
แต่แบรนด์ของเขาก็น่าจะยังเป็นที่จดจำได้ไปอีกนาน
จากสาวออฟฟิศที่ทำงานอยู่ในนิตยสาร แต่เธอได้ใช้ความรู้ที่มีอยู่สังเกตเห็นโอกาสทางธุรกิจอันยิ่งใหญ่
แล้วเธอก็ไม่ยอมปล่อยให้โอกาสนั้นผ่านไป
และ สร้างตำนาน Kate Spade ขึ้นมาให้กับโลกใบนี้
รู้ไหมว่าในวันแรกที่ Kate ทำกระเป๋ากับสามี พวกเขาไม่มีความรู้เรื่องทำกระเป๋าเลย
พวกเขาทำตัวอย่างกระเป๋าแบบง่ายๆ แล้วเอาไปให้ช่างกระเป๋าทำขึ้นมา โดยพวกเขาไม่ได้คิดเลยว่าแบรนด์นี้จะประสบความสำเร็จ
มีอยู่แค่ความคิดเดียวในตอนนั้นคือ มาทำกระเป๋ากันเถอะ แล้วมาดูกันว่าจะเกิดอะไรขึ้น
แล้วเราสังเกตเห็นโอกาสอะไรจากการทำงานของเราตอนนี้บ้างไหม
ลองสร้างขึ้นมาเหมือนคุณ Kate ดูสักครั้ง อาจจะเกิดเรื่องราวแบบนี้ก็เป็นได้..
ขอไว้อาลัยกับการจากไปของคุณ Kate
Rest in Peace
----------------------
Kate Spade ทำกระเป๋า แต่เราเขียนบทความ
ติดตามลงทุนแมน ได้ที่
-แอปลงทุนแมน 
-อินสตาแกรม 
-ทวิตเตอร์ 
-ไลน์ 
-หนังสือลงทุนแมน 3.0 ที่ร้านหนังสือชั้นนำทั่วประเทศ
----------------------
Reference:
-
-
-
[7000].